Adriaanse, nóg bul-stutte na PE | Netwerk24
Adriaanse, nóg bul-stutte na PE
19 Desember 2015 23:02
Die Southern Kings se soektog na gehaltespelers vir volgende jaar se Superrugby-reeks het nou na oorsese klubspanne uitgebrei.
Jacobie Adriaanse het die afgelope week die 21ste speler geword met wie die Suid-Afrikaanse Rugbyunie (Saru) ’n kontrak sou sluit om in 2016 vir die Oos-Kaapse span te speel.
Hy, Schalk Ferreira en Tom Botha is die stutte wie se name nou bevestig is.
Die 30-jarige Adriaanse is vanweë sy ervaring een van die beste kopies wat Saru nog vir die Southern Kings gemaak het.
Dié boorling van die Kaap het hom in 2012 vanaf die Leeus by die Walliese klubspan Llanelli Scarlets aangesluit, wat hy tot vroeër vanjaar in 51 wedstryde verteenwoordig het.
Hy het daarna ook tydens die Wêreldbeker-toernooi ’n vinnige draai by Jake White se Franse klubspan, Montpellier, gemaak.
Dié oud-Matie is nie die enigste Suid-Afrikaner wat sy salaris oorsee verdien het en die laaste tyd deur Saru genader is nie. Sou Saru se onderhande­linge suksesvol wees, kan nóg ’n bekende speler of twee terugkeer. – Hendrik Cronjé